In 'n Raptor deur Lesotho | Maroela Media
In 'n Raptor deur Lesotho
(Foto: Marlon du Toit)
Ek het verlede jaar vir Gideo Basson, Ford se meester wanneer dit kom by bekendstellings, avontuur en die langpad vat na nêrens, gevra: "Wanneer gaan ons 'n ware, hardebaard 4×4-trip doen? Nie net grondpad ry nie, maar in tente slaap, self kos maak, geen lodges nie… amper soos 'n kamp staaldraad vir die moderne motorjoernalis.
Gideo sê toe vir my dat hy al lank aan Ford karring vir só 'n ekspedisie en kort voor lank word die reistog toe 'n werklikheid – ons gaan Lesotho toe. Ons sou verlede jaar in die winter al gegaan het sodat ons in die sneeu kon speel, maar toe krap Covid ons planne deurmekaar.
(Foto: Mike Eloff/The Palm Tribe)
Ek't al derduisende kilometer in 'n Ford Raptor tydens bekendstellings, veldrenne en reistogte afgelê. Al daai ervarings het iets in gemeen gehad – hoë spoed op grondpaaie en lang afstande op teer. Ons weet mos reeds dat daar nie 'n gemakliker bakkie op die mark is as 'n Raptor nie. Dis te danke aan die Fox-skokbrekers en bitter slim vering wat onder hom sit.
Dié ervaring sou wel heeltemal anders wees. Vanaf die Ford-aanleg in Silverton tot in Bethlehem via Warden. Na ons gou 'n burger op Fouriesburg verorber het, vat ons die pad na die Caledonspoort-grenspos. In 'n japtrap is ons en die vloot Raptors deur die grens. In Butha-Buthe wil ek gou eers 'n simkaart aanskaf aangesien vroulief benoud raak as ek vir dae en dae aaneen skoonveld is. R100 later het ek 'n Econet-simkaart en 'n paar GB se data. Nóú kan ons maar die pad vat.
Ons wys die Raptors in die rigting van Katsedam waar ons die aand langs die dam in die veld gekamp het. Tussen die grens, Butha-Buthe, die Mafika Lisiu-pas en Katsedam maak die hemel se sluise oop. "Lesotho is die plek op aarde waar reën gemaak word!" sê Gideo. Dit is 'n asemrowende gesig om te aanskou. Hier, in Suid-Afrika toegevou, rus 'n uiters pragtige plek.
Iewers langs die pad kom ek af teen 'n bult, en sien nie spoedbeperkingsbordjie nie. Dit is 50 km/h leer ek eers later toe die spietkop voor my in die pad spring. "77 km/h," seg hy. Eish. Dit gaan 'n skrikwekkende boete wees. Na 'n halfuur se op en af tussen al die voertuie en ons beurt afwag, sê die vroueverkeersbeampte vir my R30 en ek moet binne sewe dae betaal. Sjoe. Teen daai prys gaan ek volgende week terug met 'n Bugatti Veyron, want ongeag hoe vinnig, is die boete R30. Ek is sommer lus en gaan bly in Lesotho.
Ons kom by ons kampplek vir die aand. 'n Fantastiese uitkykpunt net anderkant die mielielande op 'n oewer langs die Katsedam. So is elkeen se bakkie gepak met 'n koelboks, twee tente, twee uitslaanbeddens, 'n yskassie, twee slaapsakke en twee matrasse. O, en twee opvoukampstoele. Lekker man. Ek self is 'n kampeerder en soos ek my tent oopvou, weet ek hy het harde diens gedoen op die soutpanne in Botswana, maar dis nie 'n probleem nie. Ek skud hom uit, ryg sy pale in en siedaar, my huisie vir die aand. Ek wag eers vir die uitslaanbed om droog te word – hy't watersopnat gereën in die bak agter.
Langs die vuur is die geselskap vol grappies. Ons is vier joernaliste, twee sosialemediaghoeroes wat met 'n kamera kan toor, ons toergids Gideo, 'n paramedikus en drie manne van Ford – Neale Hill, besturende direkteur, Conrad Groenewald, verkoop‑ en bemarkingsdirekteur, en Minesh Bhagaloo, kommunikasiedirekteur.
Gideo en Bertus toor met 'n reep beesvleis, biefstuk, slaaie en pap. Ná ek my trommeldik eet, smeek ek vir Gideo om die ketel aan te kry, dan is dit slaap. Dit was 'n lang dag agter die stuur en dis al middernag.
Soos ek in die kooi klim dink ek… daar is geen, maar geen bakkie wat 'n bergpas kan takel soos 'n Raptor nie. Mens kan hom letterlik soos 'n sportmotor jaag. Klim jy van die pad af en ry deur die klippe, grond, modder en gras, ploeter die Raptor ongedeerd voort.
Die volgende dag verlaat ons Katse in die rigting van Thaba-Tseka en dan Mantsonyane. Daar draai ons weg Semonkong toe en gaan langs die rivier slaap. Ek is kinderlik opgewonde.